จำไม่ได้
โดย...ทีมข่าวการเงินโพสต์ทูเดย์
7 มิ.ย. 2559

โดย...ทีมข่าวการเงินโพสต์ทูเดย์
อยู่ธนาคารมา 20 กว่าปี ฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เป็นลูกหม้อแบงก์ที่ใครๆ ก็รู้จัก ขยับตัวทำอะไรไม่เคยเป็นความลับ เดินไปไหนก็มีแต่คนยกมือไหว้
ล่าสุดคุณฉัตรกิ๊วก๊าวมาก เมื่อสวมเสื้อโปโลสีส้มของธนาคารเดินขึ้นรถไฟฟ้าบีทีเอสเพื่อไปทำธุระ ก็เจอพนักงานชายใส่เสื้อส้ม ธอส.เหมือนกัน ทักบนรถไฟฟ้าว่า “น้องอยู่ ธอส.เหรอครับ อยู่สาขาอะไร”
คุณฉัตรยิ้มน้อยยิ้มใหญ่ ตอบว่า “ผมอยู่ฝ่ายสินเชื่อที่สำนักงานใหญ่ครับ”
ที่ครึ้มอกครึ้มใจนี่ ไม่ใช่เพราะภูมิใจที่หน้าเด็กจนมีคนมาทักว่าน้อง แต่เป็นเพราะเริ่มมีคนจำไม่ได้ว่าเป็นผู้บริหารแบงก์ เวลาไปไหนมาไหน ปลอมตัวไปใช้บริการที่สาขาเพื่อดูว่าพนักงานให้บริการลูกค้ายังไงก็จะไม่มีใครจำได้ จะได้นำเอาจุดอ่อนมาปรับปรุงบริการได้อย่างรู้แจ้งเห็นจริง